Svašta smo vidjeli, posebno u medijima, ali ovakav slučaj ipak još nismo. Što se dogodilo? Predsjednik Sindikata novinara Hrvatske i novinar sportske redakcije Večernjeg lista Anton Filić prijavio je svoga redakcijskoga kolegu Gorana Gerovca glavnom uredniku Večernjaka Draženu Klariću, predsjednici Uprave Andreji Borošić i prokuristici Ivani Krajinović.

Razlog prijave vodstvu tvrtke, čiji su obojica zaposlenici, nezadovoljstvo je prvog sindikalca stavovima koje je Gerovac iznio u stalnoj subotnjoj kolumni objavljenoj 11. veljače pod naslovom "Roditelji ne šaljite djecu u vojsku. Klinci, ako vas pozovu – dezertirajte. Ginuti za domovinu mračna je glupost".

U kolumni Gerovac, između ostaloga, piše: "Nema ničeg romantičnog u umiranju za domovinu. To je mračna glupost, odgojem usađena predrasuda o veličini neminovne žrtve da bi cjelina postojala na kostima pojedinca",

i ovo: "Ne mogu opisati razinu tjeskobe koja me pritisne kada sretnem svoje vršnjake osakaćene u ovom posljednjem ratu kao što ne mogu shvatiti lakomost domovine da pristaje radi vlastitog mita svojim ljudima trgati udove i gurati ih u jame",

i ovo: "Oni kojih više nema poginuli su za državu koja ne zaslužuje ni pola kapi krvi prolivene",

i ovo: "Roditelji, ne šaljite djecu u vojsku; klinci, ako vas pozovu – dezertirajte. Recite da bolujete od talasemije maior. Ne minor. Recite da ste nacionalno anemični, apatični, blasfemični. Ne uvode vas u tu mračnu i zlokobno besmislenu strukturu da bi vas naučili preživjeti, nego da vas nauče ubiti i umrijeti",

završivši ovako: “Poslati ljude u bitku i ostaviti ih da trunu i gnjiju, razbacani i izgaženi pa nakon svega pričati o sjaju veličine žrtve za višu stvar, to je bezobzirnost karaktera koju nikad neću prihvatiti. Odbijati umrijeti za državu, ne prihvaćati vojsku kao krunski dokaz domoljublja, odreći pravo kolektivu da raspolaže tvojom sudbinom preduvjeti su oslobođenja pojedinca iz jarma nacionalne upotrebljivosti. I nemojte se osjećati veleizdajnicima kad to u ovom svijetu danas nema smisla. Grižnju savjesti morate osjetiti jedino onda ako izdate sebe.“

Kolumna je kao premium sadržaj objavljena i na web-stranici Večernjeg lista i možete je u cijelosti pročitati ovdje:

Četiri dana nakon što je objavljena, Filić je uputio e-mail vodstvu kompanije pod nazivom "Kupi me da te izvrijeđam" u kojem stoji:

"Poštovani glavni uredniče i ostali,

kad nam sljedeći put budete prodavali priču o tome kako nam naklada pada i taj argument budete koristili kao opravdanje za smanjenje prava zaposlenika, onda se sjetite ovog naslova:

http://www.vecernji.hr/premium/roditelji-ne-saljite-djecu-u-vojsku-klinci-ako-vas-pozovu-dezertirajte-ginuti-za-domovinu-mracna-je-glupost-1148972

Po tome su svi koji su dali život za Hrvatsku budale. Normalan Hrvat mora biti teški mazohist da bi čitao ovakve gluposti. I za njih još plaćao sedam kuna.

I još samo jedna stara istina: tko ne hrani svoju, hranit će tuđu vojsku!

S poštovanjem,

Anton Filić, novinar Večernjeg lista"

Objašnjavajući razloge ove paradoksalne situacije u kojoj onaj koji treba štititi prava zaposlenih prijavljuje radnika upravi optužujući ga da vrijeđa čitatelje i da je, u najmanju ruku, kriv za pad tiraže, Filić tvrdi da nije riječ o prijavi, nego o reagiranju koje je uobičajeno u tom dnevnom listu. Pravdajući se Pravilnikom Večernjeg lista o javnom istupanju koji mu onemogućava razgovor o unutarredakcijim pitanjima, rekao je da reagiranje nije uputio kao predsjednik SNH, nego kao novinar Večernjaka.

"Ponavljam, nisam prijavio kolegu Gerovca niti sam tražio bilo kakve sankcije za njega, nego sam reagirao na tekst. Kako sam životno zainteresiran za sudbinu Večernjeg lista, a s obzirom na to da Uprava pravda svoje poteze i otkaze novinarima padom čitanosti, želio sam dati svoj doprinos unutarredakcijoj raspravi. Funkcija mi nije oduzela pravo da iznesem svoj stav, a Gerovac je u toj kolumni uvrijedio sve branitelje, posebno one koji su dali život za Hrvatsku, među kojima je i moj brat", kazao nam je Filić

Na pitanje kako će se postaviti ako njegovo "reagiranje" dovede do sankcija prema Gerovcu, odgovara da će ga braniti "svim sredstvima, kao i sve ostale kolege do sada".

U ovoj, gotovo pa krležijanskoj priči iz televizijske serije "Putovanje u Vučjak" u kojoj se svako protivljenje ratu i vojsci valja kazniti "sabljom po gubici", reagirao je i novinar Goran Gerovac, koji u pismu Izvršnom odboru SNH obrazlaže apsurdnu situaciju u kojoj se našao. Gerovac se pita hoće li Filićeva prijava povući za sobom sankcije prema njemu od kojih bi ga, po prirodi stvari, trebao braniti isti onaj koji ga je prijavio, što obesmišljava osnovnu funkciju sindikata i sindikalizma!?

I Gerovčev e-mail Sindikatu novinara Hrvatske donosimo u cijelosti:

"Poštovani, prije desetak dana obaviješten sam da je protiv mene podnijeta prijava glavnom uredniku, predsjednici Uprave i direktorici upravljanja ljudskim resursima. Razlog prijave je moja kolumna, točnije osobno neslaganje podnositelja prijave sa stavovima koje sam tom prilikom iznio.

U cijelom slučaju, u čijem sam se središtu našao potpuno iznenađen, nije najgore to što se radi o ponovnom uvođenju delikta mišljenja, nije najgore ni to što me se bez ikakve najave gurnulo u neobranjiv položaj, već je najgore što je prijavu podnio predsjednik Sindikata novinara Hrvatske.

Nemam nikakve dileme oko toga da se bilo koji čitatelj, pa tako i predsjednik novinarskog sindikata, ne mora osobno slagati sa stavovima koje u tekstovima iznosim, ali u tome i jest poanta. I sam u tekstovima ukazujem na ono s čime se u društvu ne slažem, no ovdje je riječ o iznimno dalekosežnom potezu i to od onoga čiji trenutni položaj u sindikalnom pokretu nalaže da prvi, najsnažnije i najglasnije zastupa volterovsku tezu 'ne slažem se s vašim mišljenjem, ali bih se do smrti borio da ga slobodno možete iznositi'.

Ovako, stvoren je skandalozno opasan presedan koji novinare praktički ostavlja nezaštićene, a samu ideju sindikalizma potpuno besmislenom. U ovom trenutku ja ne znam hoće li prijava izazvati ikakve sankcije i kakav će biti njen epilog, ali zbog samog sadržaja i intonacije dopisa, zbog činjenice da me se optužilo za stvari koje u principu 'ne zastarijevaju', vrlo je teško živjeti i raditi s takvom neizvjesnošću koja visi nad mojom egzistencijom i nad mojim poslom.

Zamislimo situaciju u kojoj do sankcioniranja ipak dođe i ja odlučim zaštitu potražiti u ovoj asocijaciji čiji sam član i koja po prirodi stvari jest adresa kojoj se u takvoj prilici čovjek obraća, nalazim se u paradoksalnom obratu u kojem moj zahtjev za podrškom 'dolazi na stol' i instituciji predsjednika koja me i prijavila.

Da ne govorim o tome kakva je poruka poslana prema poslodavcima samom činjenicom da prijavu zbog neslaganja u mišljenju šalje sindikalni šef, sugerirajući izborom adresa na koje je odaslana kakve trebaju biti posljedice po novinara, otvarajući prostor da poslodavci i politika imaju jednako pravo postupati prema novinaru kada se ne slažu s njegovim stavom.

Mogući argumenti kako je riječ o osobnoj prijavi, a ne o potezu institucije samo su puka stilistika. Jer vrlo se dobro zna što u ovako osjetljivim pitanjima i sumornom vremenu znači potpis kojim se istovremeno identificira i predvođenje novinarskog sindikata.

Da ne mislim kako je riječ o neobično važnom trenutku po struku i po sindikalni smisao, ne bih Vam se obratio. No, dilema koja je postavljena nadilazi osobnu razinu pa su ovdje imena ponajmanje bitna. Presudan je princip zaštite novinara i novinarstva, jer u suprotnom otvaramo vrata da se diskrecijsko pravo sviđanja i slaganja s nečijim stavom pretvori u regulu kojom će se određivati ljudske i profesionalne sudbine.

Na kraju prilažem i tekst prijave na vaš uvid i očitovanje. Uz uvjerenje da ćete znati zaštititi novinarstvo i status onih koji su Vas izabrali za to, srdačno Vas pozdravljam

Goran Gerovac

Večernji list“

Gerovac, inače dobitnik nagrade Hrvatskog novinarskog društva za pisano novinarstvo 2011. godine, nije bio raspoložen za davanje izjava, ali nam je potvrdio autentičnost e-mailova.

Kako doznajemo, o ovome slučaju razgovaralo se i na sastanku sindikalne podružnice Večernjeg lista, ali bez prisutnosti Gerovca, premda je on tražio da ga pozovu. Sindikalci su u neformalnom zaključku pitijski dali za pravo i Gerovcu da iznese svoj stav u kolumni, ali i Filiću da iznese svoj stav Upravi i uredništvu, što je Gerovca potaknulo da danas zatraži da ga se briše iz članstva u Sindikatu novinara Hrvatske, s obzirom na položaj u koji je doveden.

Na najavu izlaska iz članstva oglasilo se i Tajništvo SNH, koje nije bilo upoznato sa zbivanjima u njihovoj podružnici u Večernjem listu, a koje će zatražiti očitovanje od njih, pozvavši Gerovca da se prije najavljenog obraćanja međunarodnim organizacijama, o čemu novinar očito razmišlja kako bi zaštitio vlastiti položaj, pričeka Skupštinu SNH na kojoj bi se moglo raspravljati i o ovoj temi.

Tekst je financiran sredstvima Fonda za poticanje pluralizma i raznovrsnosti elektroničkih medija Agencije za elektroničke medije za 2017. godinu